SET พรุ่งนี้ผันผวนต่อ จับตาราคาน้ำมัน-ผลประชมกนง.
บล.โนมูระ พัฒนสิน คาดว่าตลาดพรุ่งนี้ยังผันผวน โดยเคลื่อนไหวทั้งในแดนบวกและลบสลับกัน ซึ่งอาจมีการเล่นเก็งตามราคาน้ำมัน และผลประชุมกนง.บ้าง พร้อมให้แนวรับ 1,545-1,540 จุด ส่วนแนวต้าน 1,562-1,568 จุด
27 เม.ย. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (27 เม.ย.) แกว่งไซต์เวย์หลักๆ ยังมีแรงขายที่มาจากหุ้นในกลุ่มแบงก์อยู่เนื่องจากกังวลการตั้งสำรองฯของแบงก์หลังจากที่สัญญาณจากตัวเลข NPL มีการปรับตัวเพิ่มขึ้น และทางแบงก์ก็มีการปรับลดเป้าหมาย Loan Growth จึงทำให้หุ้นในกลุ่มแบงก์ปรับตัวลงมา ส่วนหุ้นในกลุ่มพลังงานยังได้รับแรงพยุงจากราคาน้ำมันที่ปรับตัวขึ้นได้ จากความไม่สงบในเยเมน-ซาอุดิอาระเบีย
อย่างไรก็ดี ในช่วง 2-3 สัปดาห์ข้างหน้านี้ตลาดฯคงจะไปโฟกัสที่ Earning ของ Real Sector เพราะเป็นตัวที่จะบอกได้ว่าจะมีการปรับประมาณการเกิดขึ้นอีกหรือไม่ จึงต้องจับตาดูก่อนว่าจะออกมาเป็น Positive หรือไม่
ด้านตลาดหุ้นอื่นในภูมิภาคเอเชียวันนี้มีการเคลื่อนไหวทั้งในแดนบวกและลบสลับกัน แต่ส่วนใหญ่จะแกว่งอยู่ในแดนบวก ซึ่งต่างประเทศยังเฝ้ารอเรื่องของกรีซ ซึ่งขณะนี้ยังไม่บทสรุปออกมา แต่เชื่อว่าน่าจะออกมาประนีประนอมกันได้
แนวโน้มการลงทุนในวันพรุ่งนี้ (28 เม.ย.) คาดว่าตลาดยังผันผวน โดยเคลื่อนไหวทั้งในแดนบวกและลบสลับกัน ซึ่งอาจมีการเล่นเก็งตามราคาน้ำมัน และผลประชุมกนง.บ้าง พร้อมให้แนวรับ 1,545-1,540 จุด ส่วนแนวต้าน 1,562-1,568 จุด
 
ที่มา: สำนักข่าวอินโฟเควสท์